
Innledning

Det er 27. februar 2022, tre dager inn i Ukraina-krigen. Her jeg sitter hjemme i Esbo, er jeg bare noen timer unna Russland: en 1340 kilometer lang grense som har vært fredelig siden andre verdenskrig. Jeg ser nyhetene og kan knapt tro det jeg ser: Krigen er kommet til kontinentet igjen, og dens implikasjoner truer med å overbelaste en allerede tynnslitt verdensorden. Jeg sender en tekstmelding til den russiske utenriksministeren Sergej Lavrov.

«Vær så snill og stans denne galskapen», sier jeg. «Du er den eneste som kan stoppe ham.»

Lavrov svarer på under ett minutt: «Hvem? Zelenskyj? Biden?»

Jeg har hørt Lavrov forsvare seg slik før, men denne gangen holder det ikke.

«Nei. Du vet hva jeg mener», tekster jeg tilbake. «Det er gått for langt. Historien hviler på dine skuldre.»

Han svarer med det gamle refrenget fra russisk propaganda: «Hvor var dere alle sammen da russere i Ukraina ble myrdet og fornedret? Russisk språk, utdanning & medier forbudt, mens Europa forholdt seg fullstendig taus & til og med oppmuntret nynazistene [sic].»

Jeg kjenner Lavrov fra min tid som finsk utenriksminister og statsminister, og jeg vet at han, lojal som han er mot den offisielle linjen, er smart nok til å forstå nøyaktig hva som foregår. Jeg prøver en gang til.

«Det er ingen vits i å slenge ut beskyldninger mot hverandre. Dette handler om liv og død. Vi må få stanset dette.»

Nytteløst. Lavrov fortsetter i den samme duren. Den russiske føderale sikkerhetstjenesten (FSB) lytter utvilsomt til telefonen hans, så jeg forventer ikke at han vil si «Ja visst, Alex, jeg ringer Putin med en gang.» Jeg avslutter dialogen etter den sjette fruktesløse meldingen. Jeg er sint og skuffet. Men mer enn som så: Det føles som om historiens bruddlinjer endrer seg.

Jeg innser at det ikke lenger er noen vei tilbake. Tiden etter den kalde krigen er forbi. Den regelbaserte verdensorden som Vesten etablerte etter andre verdenskrig, er revet i stykker. Det liberale idealet som opprettholder demokrati og frihet, eller i hvert fall prøver å gjøre det, er under angrep. Vår ferie fra historien er over. Vi er gått inn i en tid preget av uorden. Og vet ikke hva som nå vil skje.

*

 

Det er øyeblikk i internasjonale relasjoner da vi forstår at verden er i endring, men vi vet ennå ikke hvor den er på vei. Verden befinner seg i en tilstand av forvirring. De liberale demokratienes verdier utfordres av fremvoksende autoritære makter i øst og sør og av populistiske krefter i Vesten. Umiddelbart og universelt tilgjengelige sosiale medier er blitt et mektig våpen, ikke bare for den politiske opposisjonen, men også for ekstremistgrupper som søker å rive i stykker demokratiets essensielle struktur. Fakta bestrides som om de var subjektive meninger, sannheter avvises etter forgodtbefinnende.

På den globale scenen er frihandelssystemet på retur. Den amerikanske presidenten bruker importtoll som forhandlingskort i hittil ukjent grad. Med «Amerika først»-prinsippet reiser den nye administrasjonen tvil om måten USA har spilt den globale lederrollen på siden den kalde krigen. Denne nye tiden kan virkelig trenge nye måter å tenke på. Men risikoen for destabilisering og fragmentering er stor.

Samtidig søker Kina i økende grad å dominere innen både økonomi, teknologi og geopolitikk. Russland bryter uten å blunke internasjonale regler og suverene grenser. Ballistiske missiler flyr over Midtøsten, uansett hvor mye andre nasjoner måtte protestere. Maktvakuumer fylles overalt. Makten går over fra vest til øst og sør, med økende vektlegging av nasjonal suverenitet på bekostning av internasjonale regler. Dette er ikke den verden vi i Vesten forventet.

Russlands angrepskrig mot Ukraina var signalet om at verden hadde endret seg. Det viste oss krystallklart at antagelsene vi har basert oss på i mange tiår, ikke lenger holder vann. Vi ser nå at det som skulle føre oss sammen – en åpen verdenshandel, teknologi, energi og globale finansmarkeder – også kan fjerne oss fra hverandre. Gjensidig økonomisk avhengighet, har vi erfart, er ingen garanti for fred. Markedsøkonomi sikrer ikke frihandel. Liberalt demokrati er ikke et universelt krav. Ved slutten av den kalde krigen antok vi i Vesten at våre verdier var forutbestemt til å bli universelle. I stedet er de truet.

Putins kjernefysiske sabelrasling – med hint om at Russland godt kan komme til å mobilisere taktiske atomvåpen hvis styrkene deres står overfor en alvorlig trussel i Ukraina – har også vært en påminnelse om at en omfattende krig i Europa og ellers kan bli ulik alt vi har sett til nå. Den ville innebære en forferdelig risiko for gjensidig garantert ødeleggelse. Atomvåpenspredning er blitt en reell og aktuell fare. I dag er det ni stater som har atomvåpen (India, Israel, Pakistan og Nord-Korea foruten de fem faste medlemmene av FNs sikkerhetsråd). Men det er nesten like mange såkalte terskelstater, som er teknologisk nær ved å bli med i klubben om de så skulle ønske.

Dette er vår generasjons ekvivalent til 1918, 1945 eller 1989. De nærmeste årene vil bestemme dynamikken i den nye verdensordenen for resten av århundret, eller i hvert fall for flere tiår fremover. Utfallet vil få avgjørende betydning for hvordan livet blir for hver enkelt. Det som er sikkert, er at verdensordenen slik vi kjenner den – maktstrukturene, relasjonene mellom regioner og stater og de fundamentale prinsippene som styrer dem – vil bli gjenfødt. Det vi ennå ikke kan vite, er hvilken form denne nye verden vil anta.

Det kunne knapt vært mer som står på spill. Det handler om en rebalansering av den nye verdensordenen. Vil den nye ordenen bli basert på multilateralt samarbeid, felles regler og felles institusjoner? Eller er vi på vei mot en multipolar og transaksjonell verden der stormakter er mer relevante enn felles regler? Vil vi bli styrt av allmennyttige, digitale demokratier eller av fiendtlige, digitale diktaturer, eller kanskje en kombinasjon av disse? Vil enkeltland vokse seg sterkere i takt med at globale markeder svekkes? Kan nasjonalisme sameksistere med en felles erkjennelse av gjensidige interesser? Vil vi kunne finne felles løsninger på våre viktigste globale utfordringer: klima, teknologi og migrasjon?

Svaret på disse spørsmålene avhenger av oss. Vi kan gjøre noe. De av oss i Vesten som tror på verdier som demokrati, frihet og globalt samarbeid, kan ikke lenger hvile på triumfene fra det 20. århundret. Vi kan ikke sitte stille og se på denne nye konkurransen. Vi må gå sammen med våre kolleger fra alle verdenshjørner med ny kreativitet og ydmykhet og finne den ønskelige balansen mellom skiftende globale krefter.

For å gjøre det må vi trekke viktige lærdommer av historien, samtidig som vi legger vekk de komfortable antagelsene historien har bydd på. Vi må se oss selv, vår foranderlige verden og vår plass i den slik de er. Så må vi angi retningen for den nye verdensordenen slik at den blir av det stabile, demokratiske, samarbeidsbaserte og fredelige slaget.

Det skal godt gjøres. Men det er det denne boken er til for.

Da vi trodde historien var slutt

Min vei til å bli Finlands president er en parallell til den skiftende verdensordenen.

Jeg er barn av den kalde krigen, født og oppvokst i Finland, som i mer enn hundre år strevde med å rive seg løs fra Russland. Derfor har jeg alltid vært på vakt mot alt som har med Sovjetunionen å gjøre. I historiebøkene kunne vi lese om århundrer med blodig krig, og om en brutal borgerkrig med innblanding fra bolsjevikene etter at vi ble selvstendige i 1917. Min grandonkel Emil Nestor Setälä var en av dem som forfattet den finske uavhengighetserklæringen. For oss var Russland alltid mer en trussel enn en mulighet, og uansett en realitet vi måtte forholde oss til. Alltid. Den gang, nå og i fremtiden.

Det er ikke stort å gjøre med geografien. Russland vil alltid være vårt naboland. Jeg husker at besteforeldrene mine fortalte historier fra andre verdenskrig – som vi kaller vinterkrigen og fortsettelseskrigen. Etter sovjetisk aggresjon måtte vi til slutt avstå 10 prosent av vårt territorium, inkludert byene der mine besteforeldre på farssiden og min far var født, Viborg og Käkisalmi. Min morfar tråkket i 1941 på en sovjetisk mine og hadde nær mistet livet. Som et hell i uhellet traff han sin fremtidige kone, min mormor, mens han lå på sykehuset. Dette betyr ikke at jeg er imot alt russisk. Jeg er bare realistisk om hva Russland var, er og vil bli.

Jeg var heldigere enn besteforeldrene mine. Ikke bare vokste jeg opp i en relativt fredelig og stabil tid, jeg har også hatt hele min karriere som akademiker, embetsmann og politiker i tiden etter den kalde krigen. Jeg har alltid trodd på gjensidig avhengighet mellom teori og praksis. Ønsker du å forstå internasjonale relasjoner, hjelper det å ha erfaring fra både akademia og politikken. Jeg har vært så heldig å gjøre egne erfaringer på begge områder.

Jeg begynte med å studere statsvitenskap og internasjonale relasjoner ved Furman University i USA i 1989. Da Berlin-muren falt den høsten, føltes det som om årtier smuldret opp for øynene på oss. Jeg kan ikke si at jeg innså rekkevidden av det som skjedde, men i ettertid ser jeg at murens fall utløste en kjedereaksjon som til slutt satte punktum for en tidsepoke.

Nå gikk det fort. Tyskland ble gjenforent. Sentral- og Øst-Europa ble befridd for kommunismens lenker. Og i 1991 kollapset til slutt Sovjetunionen, og det ble etablert 15 selvstendige stater. Den bipolare verdensorden, basert på en skjør maktbalanse mellom et kommunistisk og autoritært Sovjetunionen og et kapitalistisk og demokratisk USA, ble unipolar. USA var den ubestridte supermakten. Markedene og friheten vant. Vesten vant. Den liberale verdensorden – med sine regler, normer og institusjoner – vant.

Jeg husker ennå følelsen av begeistring. Det var en fornemmelse av at alle de rundt 200 statene i verden nå ville bevege seg i retning liberalt demokrati, frihet og sosial markedsøkonomi. (Her og i boken for øvrig bruker jeg ordet «liberal» i dets klassiske, ikke politiske betydning: et åpent samfunn og demokratiske verdier, som ytringsfrihet og rettssikkerhet.) Francis Fukuyama skrev om «historiens slutt». Jeg syntes boken hans var glimrende.

EU var et laboratorium for sammenslåing av nasjonalstaters suverenitet. Integrering på ett område medførte press for integrering på et annet. Øst ville slutte seg til vest. Nord ville forene seg med sør. Globalisering ville føre til gjensidig økonomisk avhengighet. Teknologi ville føre oss tettere sammen og sette fart på omstillingen til globalt demokrati. Krig ville bli umulig. Sivilisasjoner ville finne sammen i stedet for å støte sammen. Verden ville bli ett. Evig fred, kjærlighet, grønne enger og regnbuer.

Jeg inngikk til og med et veddemål med forfatteren Jari Tervo og satset en flaske champagne på at Russland ville bli et liberalt demokrati som holdt seg til internasjonale regler og normer. Jeg tapte. Men det føltes som om vi hadde begynt på en lang ferie fra historien.

Det første problemet med denne oppfatningen er naturligvis at den er grunnleggende vestlig, til og med eurosentrisk. Jeg betraktet verden fra mitt eget finske, nordiske og europeiske ståsted, og gjennom en transatlantisk linse. Men det er slik vi mennesker er. Vi er fanger av vår egen erfaring og identitet.

Det andre problemet med denne oppfatningen er at den var feil. Jeg trøster meg med at jeg kommer fra et relativt lite og vellykket land, uten fortid som imperie- og kolonimakt. I stedet har vi vært styrt av et imperium. Samtidig er det sant at jeg kommer fra det globale vest, som har vært den mest dominante kraften i verdenspolitikken og -økonomien i mange årtier, ja århundrer. Nøkkelen er imidlertid å ikke bli så blendet av din egen erfaring og verdensoppfatning at du ikke ser forandringer når de skjer rett for nesen på deg. For hvis du ikke ser dem klart, risikerer du å gjøre nøyaktig de samme feilene som har brakt oss hit.

Da orden ble til uorden

Mens verdensordenen utviklet seg, gjorde jeg det samme. Jeg studerte videre i Frankrike og Belgia og tok etter hvert en doktorgrad i internasjonale relasjoner ved London School of Economics. Før jeg ble medlem av Europaparlamentet, hadde jeg arbeidet i det finske utenriksdepartementet, den finske EU-representasjonen i Brussel og for presidenten i EU-kommisjonen, Romano Prodi. Senere ble jeg utenriksminister, Europa- og handelsminister, statsminister og finansminister. I disse rollene håndterte jeg globale kriser, fra krigen i Georgia til klimaendringer, fra euroen til asyl, både innenrikspolitiske og utenrikspolitiske saker. Jeg satt i regjering med både etablerte partier og populistiske partier, fra både venstresiden, høyresiden og sentrum. Jeg har møtt og møter fremdeles hundrevis av ledere – fra diktatorer til demokrater – verden rundt. Jeg har vært til stede der det skjer, så å si. Fra det utkikkspunktet så jeg de første bevegelsene i det som skulle bli den geopolitiske omkalfatringen vi står overfor i dag.

Verden pleide å fremstå som nokså ordnet. Den kalde krigen var bipolar, den var drevet av konkurransen mellom to parallelle systemer, kommunismen og kapitalismen, og to supermakter, USA og Sovjetunionen. Konkurransen var like mye ideologisk som den var militær og økonomisk, men på grunn av samarbeidsordningene som ble etablert under den farlige, tidlige konfrontasjonsfasen, utartet den aldri til mer enn stedfortrederkonflikter. Jeg undervurderer ikke betydningen og tragedien knyttet til disse konfliktene, men de to atomsupermaktene utkjempet for det meste sine kamper i dialogens korridorer.

De første årene etter den kalde krigen var verden unipolar, drevet av USA med støtte fra dets liberale allierte og partnere, og innrettet på globalisering. Problemet var at Vesten ikke forsto at som seierherre må du være ydmyk. I internasjonale relasjoner vil det si at du må gi muligheter til dem som tapte, eller viktigere: til dem som har følt at de ikke hadde noe å si i det eksisterende systemet for global styring.

Dette var en moralsk og strategisk feil fra Vestens side. Mot slutten av det første tiåret i inneværende århundre begynte verden å bli mer autoritær og mer multipolar og dermed også mer kompleks. Det var ikke lenger kun én supermakt eller leder, ikke noe entydig maktsentrum. USA begynte å trekke seg tilbake fra sitt internasjonale ansvar etter de kostbare og feilslåtte krigene i Afghanistan og Irak som svar på Al-Qaidas terrorangrep 11. september 2001. Kina sto frem som en supermakt. Landets medlemskap i Verdens handelsorganisasjon stimulerte til en forrykende eksportøkning og økonomisk vekst generelt. Vestens økonomiske modell med røtter i liberale, globale markeder fikk en kraftig ripe i lakken med den globale finanskrisen i 2008. USA var ikke lenger alene som drivkraft i verdenspolitikken.

For å forstå betydningen av dette skiftet er det avgjørende å rette søkelyset mot forskjellen mellom multilateralisme og multipolaritet. Multilateralisme er et system med globalt samarbeid basert på internasjonale institusjoner og felles regler – den typen system som de allierte prøvde å bygge opp etter andre verdenskrig, med FN som ryggrad. Kjerneprinsippene i den multilaterale internasjonale orden anvendes likt på alle land, uansett størrelse. Multipolaritet er egentlig et maktoligopol. I en multipolar verden er det flere maktsentre eller poler, ofte i innbyrdes konkurranse. Det kan føre til ad hoc-løsninger og opportunistisk adferd og skiftende allianser og partnerskap ut fra nasjonalstatenes egeninteresse fra dag til dag.

Multipolaritet vil ikke si lik fordeling av makt. Særlig for små og mellomstore land er bekymringen at de i en multipolar verden blir holdt utenfor – når større og mektigere land inngår avtaler over hodet på dem. Dette ser vi allerede tegn til i den fremvoksende multipolare orden. Mens multilateralisme fører til orden, vil multipolaritet – hvor man ignorerer internasjonale regler og institusjoner – tendere mot kaos, uorden og konflikt.

Enkelt sagt står striden mellom «Jalta» og «Helsingfors». Med Jalta-konferansen i 1945 la de allierte fra andre verdenskrig – USA, Storbritannia og Sovjetunionen – grunnlaget for en verdensorden basert på stormaktenes interesser. Helsingfors-erklæringen av 1975, undertegnet av 35 stater, etablerte en europeisk sikkerhetsstruktur basert på regler og normer gjeldende for alle. Uansett størrelse var Jalta multipolar. Helsingfors var multilateral.

Pendelen i internasjonal politikk har svingt i retning uorden, akkurat nå som det er behov for orden i møtet med de tre globale megatrendene i vår tid: demografi, klima og raskt avanserende teknologi. Det nytter ikke å gråte over spilt melk, men hadde det globale vest vært mer imøtekommende – og ja, mer ydmyk – kunne mye av risikoen knyttet til større konflikter i dag vært unngått.

Er det for sent? Absolutt ikke. Forutsatt at vi ser hvor det nye landet ligger.

Jeg forlot dagspolitikken i 2016, etter å ha sittet åtte år i regjering. Først tjenestegjorde jeg som visepresident i Den europeiske investeringsbanken, dernest som professor og direktør ved School of Transnational Governance ved European University Institute i Firenze, i den tro at min politiske karriere var over. Det var der jeg var 24. februar 2022, da alt jeg trodde jeg visste, endret seg.

Når en uke definerer et helt tiår

Like før den russiske revolusjonen skal Vladimir Iljitsj Lenin ha sagt følgende: «Det går tiår da ingenting skjer, og så er det uker da tiår skjer.» Det er sjelden jeg kan si meg enig med revolusjonære kommunister, men med denne replikken traff Lenin spikeren på hodet. Putin hadde til hensikt å ta Kyiv og gjøre krav på Ukraina som en del av «Stor-Russland». Men Putin begikk en kolossal strategisk og taktisk feil. Ukraina kjempet imot. Vesten reagerte med en sjelden grad av enhet og besluttsomhet. I løpet av disse vinterukene skjedde det like mye som det ellers gjør på ti år.

Det er naturligvis mange datoer å velge mellom for å markere slutten på epoken etter den kalde krigen, eller glidningen fra en unipolar til en multipolar uorden, eller sammenbruddet for den liberale verdensorden. Enkelte mener at glidningen begynte med 11. september, som jo var et ikke-statlig terrorangrep på vestlige verdier, vestlig hegemoni og vestlig levemåte. Andre peker på det doble tilbakeslaget i form av krigen i Georgia og kollapsen til Lehman Brothers i 2008 som begynnelsen på slutten for Vestens dominans, eller i hvert fall begynnelsen på en postamerikansk verden og fremveksten av de andre, som Fareed Zakaria formulerte det. Rendyrket frimarkedskapitalisme hadde vist seg å ha store svakheter.

Selv velger jeg 24. februar 2022 som dagen da etterkrigstiden etter den kalde krigen tok slutt, fordi Putins krig mot Ukraina var det mest eklatante angrepet på den regelbaserte verdensorden siden 1989. Invasjonen var ikke bare et uttrykk for global forandring, den satte fart i forandringene. Det var en dag som tvang verden til å ta stilling: for, imot eller et sted imellom. Nå ser vi nye allianser og forbindelser vokse frem i en multipolar og i bunn og grunn fragmentert verden. Krigen var den utløsende faktor for en kjedereaksjon som skulle endre den gamle verdensorden.

Invasjonen utløste disse endringene fordi reglene og normene som skulle sikre fred, sikkerhet og stabilitet, så åpenlyst ble brutt av Russland, et av de faste medlemmene av FNs sikkerhetsråd. Krigen i Ukraina ble et øyeblikksbilde på den nye verdensuorden, på hva som skulle komme, eller hvordan ting allerede var. Et flertall av verdens land fordømte den russiske aggresjonen i FN (141). Andre var avholdende (35). Bare en håndfull land støttet Russland (5). Men mest betydningsfullt: Bare 40 av de rundt 200 medlemsstatene endte med å innføre sanksjoner mot Russland for dets handlinger (fordømmelse er ord, sanksjoner er handling). Ingen fra Afrika og Latin-Amerika. Bare en håndfull fra Asia.

Lærdommen: I denne nye verden var de verdiene vi i Vesten antok at alle hadde kjær, egentlig bare kjære for oss. Og følgelig var heller ikke verdensordenen det vi antok den var.

Året etter ble Finland medlem av NATO, og jeg ble bedt om å stille som presidentkandidat. Jeg forlot akademia og reiste hjem til Finland for å drive valgkamp. Og her står jeg, Finlands 13. president, og er ansvarlig for landets utenrikspolitikk og forsvar i en verden som er i rask endring.

Maktens triangel

Kjernepåstanden i denne boken er at hovedkreftene som former vår fremvoksende verden, representerer et maktens triangel – vest, øst og sør. Og samspillet mellom disse tre vil til slutt bestemme hvordan verden ser ut.

La meg redegjøre for hvordan jeg kom frem til denne konklusjonen.

Når vi prøver å finne orden i en kaotisk verden, eller når vi prøver å finne navnet på en ny æra som ennå ikke har begynt, er det alltid nyttig å begynne med geografien. Som finne vet jeg at geografien betyr noe. Vi er, som Tim Marshall har uttalt, fanger av geografien. Geografi er knyttet til mange ting som påvirker hvorvidt stater og kontinenter lykkes eller mislykkes: natur, naturressurser, sikkerhet, mat, naboer, levekår, klima, handel, transport og mye mer.

Verden i dag kan grovt forenklet deles inn i tre geopolitiske sfærer: det globale vest, det globale øst og det globale sør. Dette er ikke tradisjonelle blokker eller poler, men til tross for stor variasjon landene imellom innad i disse tre sfærene, har de mer eller mindre samme syn på verdier og interesser i den fremvoksende verdensorden. Det globale vest og det globale øst er to ytterpunkter. Det globale sør befinner seg i midten og kan bestemme i hvilken retning pendelen skal svinge.

Det globale vest består av USA, Europa og deres demokratiske allierte rundt om i verden: Japan, Australia, New Zealand, Canada og Sør-Korea for å nevne noen få. G7, EU og deres allierte i Stillehavs-regionen – den harde kjernen i det globale vest – representerer rundt 15 prosent av verdens befolkning og mer enn 50 prosent av den globale økonomien. Det globale vest med USA i spissen har tradisjonelt forsvart den nåværende regelbaserte liberale verdensorden. De fleste landene i det globale vest har styresett basert på liberalt demokrati, sosial markedsøkonomi og grunnleggende rettigheter og friheter.

Jeg innrømmer uten videre at denne definisjonen av det globale vest er beheftet med en potensiell svakhet: Resten av det globale vest vil måtte arbeide hardt for å overbevise president Trump om at den liberale verdensorden er i USAs interesse. Selv mener jeg at vi ikke må trekke forhastede slutninger om forverring av et hundre år gammelt transatlantisk partnerskap. Verdiene og interessene til det globale vest veier tyngre enn måten vi fremmer dem på.

Det globale øst er ledet av Kina og støttet av Russland og et antall mindre, autokratiske regimer: Belarus, Nord-Korea og Iran. Disse fem nøkkellandene i det globale øst representerer rundt 20 prosent av både verdens befolkning og verdens BNP. Det globale øst utfordrer den nåværende verdensorden og prøver å revidere det internasjonale systemet av regler, normer og institusjoner. Øst tror på ukrenkelig statlig suverenitet og ikke-innblanding fremfor universelle menneskerettigheter og friheter – og autokrati fremfor demokrati. Samtidig trekker enkelte globale øst-land jevnlig mindre staters suverenitet i tvil. Spesielt Russland ønsker å vende tilbake til 1800-tallets verden med «innflytelsessfærer», der stormakter bestemmer i sitt eget nabolag. Kinas militære fremstøt i Sør-Kinahavet vitner om den samme doktrinen.

Det globale sør, det vil si den globale majoriteten, er bredt sammensatt og består av land fra Asia, Afrika, Midtøsten og Latin-Amerika. Gruppen representerer mer enn halvparten av verdens nasjoner og befolkning, men mindre enn en fjerdedel av det globale BNP. India, Indonesia og Pakistan er nøkkelstater i det globale sør i Asia. Sør-Afrika, Kenya og Nigeria er sterke i det afrikanske globale sør. Saudi-Arabia er sterkt i Gulfregionen, og Brasil leder det globale sør i Latin-Amerika.

Det er åpenbart en viss overlapping mellom sfærene. For eksempel betrakter mange land i Latin-Amerika seg som del av både det globale vest og det globale sør. Det samme gjelder India og Tyrkia, som fører en multivektoriell utenrikspolitikk i mange ulike retninger.

Nasjoner i det globale sør er naturligvis mangfoldige. Blant dem finner vi både demokratier og autokratier, og både rike land og fattige land. Fellesnevneren er at de er underrepresentert i den nåværende verdensorden. De har ikke tilstrekkelig med muligheter og ønsker en omfordeling av makt i sin favør, noe de – det skal jeg komme tilbake til – sannsynligvis vil få.

Når et tiår definerer et århundre

Hadde Lenin levd i dag, ville han kanskje ha oppdatert uttalelsen sin og sagt at det også finnes tiår da århundrer skjer. Hvorfor? Fordi det neste tiåret mest sannsynlig vil legge grunnlaget for dette århundrets verdensorden.

Jeg hevder i denne boken at vår felles fremtid vil bli formet av forholdet mellom tre dynamiske faktorer innen maktens triangel: konkurranse, konflikt og samarbeid. Konkurransen er i det minste gitt, og er potensielt en sunn faktor. Den vil utvilsomt gjøre seg sterkt gjeldende innen alt fra økonomi til teknologi og forsvar – og gjør det allerede. Fremveksten av konflikt og samarbeid avhenger imidlertid av hvordan vi håndterer konkurransen. Konkurransen mellom de tre globale sfærene har potensial til å gå over i konflikt, særlig i en verden der alt fra teknologi til energi, valuta, informasjon og handel kan bli brukt som våpen. De samme redskapene kan også bli anvendt til samarbeid, men bare hvis vi kollektivt enes om et nytt sett med globale normer og institusjoner.

Innen maktens triangel har hvert felt sine egne, klart definerte interesser som påvirker denne dynamikken. Kjernen i skillet mellom øst og vest ligger i den geostrategiske konkurransen mellom USA og Kina: den etablerte versus den fremvoksende stormakten. Denne konkurransen handler om storpolitikk. Den er systemisk og strategisk og handler like mye om verdensordenen som om regional makt og innflytelse. Den inneholder en ideologisk rivalisering mellom to styresett: demokrati og autokrati, eller frihet og kontroll. Samtidig tror begge leirene, i hvert fall i teorien, på frihandel og globalisering. Det globale vest, eller i hvert fall mesteparten av det globale vest, ønsker å holde fast ved den multilaterale orden, mens det globale øst ønsker å gjenoppbygge systemet basert på multipolaritet.

Det globale sør stiller seg ikke avvisende til den fremvoksende verdensorden, det ønsker tvert imot innflytelse innen systemet. Men det ønsker ikke nødvendigvis å velge side mellom vest og øst. Holdningen til en ny gruppe mellomstore makter som Tyrkia, Saudi-Arabia, Sør-Afrika og India er mer pragmatisk enn ideologisk. De vil inngå avtaler når det passer dem. Det er ikke i det globale sørs interesse å fremstille verden i et enkelt «oss mot dem»-paradigme. For å kunne være mest mulig autonome og fleksible ønsker disse landene å beholde muligheten til å velge og vrake, avhengig av hva som står på spill. De er mer interessert i lik og rettferdig tilgang til globale varer som påvirker deres økonomiske og politiske utvikling. Og selv om de ikke er en geografisk og ideologisk enhet, ønsker de seg reell innflytelse i de beslutningsfattende strukturene til multilaterale institusjoner og i verdenshandelen.

Dette forklarer også langt på vei hvorfor det globale sør er forblitt mer nøytralt og mindre engasjert i krigen i Ukraina. India fremstår som et slående eksempel på kompleksitetene og de overlappende tilhørighetene på det nye geopolitiske kartet. Indias fremvekst som asiatisk stormakt og landets historiske grensekonflikter med Kina har medført at India i økende grad lener seg mot USA som en motvekt mot Kina. Men landet har også satt det nære forholdet til Russland høyere enn vennskapet med Vesten i kjølvannet av Ukraina-krigen. Russisk olje teller mer enn anerkjennelse fra Washington og Berlin.

Hvor står vi da?

For et par tusen år siden påviste den greske historikeren Thukydid en risikofaktor som i urolige tider har lett for å utløse krig mellom stormakter. Statsviteren Graham Allison har gitt den navnet Thukydid-fellen. Slik Thukydid selv skrev: «Det var Athens fremvekst og frykten den vakte i Sparta, som gjorde krigen uunngåelig.» De siste 500 årene er dominerende stormakter ifølge Allison blitt utfordret av fremvoksende makter mer enn et dusin ganger. I flertallet av tilfellene endte det med krig.

Geopolitiske determinister spår dystert at verden nå igjen står overfor Thukydid-fellen – et uunngåelig sammenstøt mellom den mangeårige stormakten USA og dens fremvoksende rival Kina. En nyttigere innfallsvinkel er å spørre hvordan vi kan rebalansere og omforme det internasjonale systemet til å garantere for felles sikkerhet og velstand. Det globale øst hevder (av egeninteresse) at multipolaritet vil sørge for materiell gevinst for forfordelte nasjoner. Et langt bedre utfall er at det globale vest omformer multilateralismen slik at den virkelig fungerer for alle.

Vi kan ta feil, som det skjedde etter første verdenskrig, da Folkeforbundet mislyktes med å tøyle stormaktsrivaliseringen, og vi endte opp med nok en verdenskrig. Eller vi kan forstå det i hovedsak riktig, som var tilfelle med etableringen av FN etter andre verdenskrig. Med andre ord: Det neste tiåret (og følgelig det neste hundreåret) kan gå bra, det kan gå dårlig, eller det kan gå virkelig ille. Det kan ende med maktbalanse og globalt samarbeid, eller det kan ende med en global krig. Det som burde være klart for alle, er at i en tid med atomvåpen er det mer som står på spill enn noensinne. Det globale vest, det globale øst og det globale sør har alle en eksistensiell interesse av å forhindre bruk og spredning av atomvåpen.

Så langt har det globale øst vært mer lydhørt for at det globale sør har en nøkkelrolle i kappløpet om å bestemme formen på et nytt internasjonalt system. Uansett hvilken presumptiv supermakt som ønsker at dets paradigme skal seire, øst eller vest, vil den måtte finne en effektiv måte å få med seg sør på.

Denne bokens løfte

Mitt mål med denne boken er å utruste deg med kunnskap og innsikt til å forstå vår vei fremover – å legge lærdommene fra min erfaring i akademia og politikken, teori og praksis, i dine hender. Ambisjonen er å forklare hvor verden står et kvart århundre inn i det nye millenniet. Boken er inndelt i tre seksjoner, som tilsvarer fortid, nåtid og fremtid.

Den første delen av boken analyserer hvordan vi kom hit – veien fra orden til uorden – og gir en forståelse av hvordan myk, hard og smart makt har formet verden. Denne forståelsen av vår nære fortid er essensiell for å kunne se nåtiden klart og tydeliggjør at maktforhold og internasjonale relasjoner aldri er statiske.

Den andre delen gjør rede for den nåværende maktbalansen mellom det globale vest, det globale øst og det globale sør. Både demokratier og autokratier sliter med strukturelle utfordringer: demografi, klimaendringer, økonomi, teknologi og velferd. Hvis de naturlige kravene om sikkerhet og velstand ikke blir oppfylt, vil folk og stater begynne å se etter alternativer. Forstår vi den nåværende situasjonen, vil vi kunne se hvilke valg (noen av dem ubehagelige) Vesten står overfor.

Den tredje delen av boken beskriver dynamikken som vil forme det 21. århundret, og spør hvordan vi kan få mest mulig ut av konkurransen, forhindre konflikt og fremme samarbeid. Det er her vi omsetter forståelse i handling. Jeg hevder at hvis Vesten skal beholde en sentral rolle i verden, vil vi måtte søke en mer anstendig utenrikspolitikk og en justering av balansen mellom prinsipper og pragmatisme – en tilnærming jeg kaller verdibasert realisme.

Hva dette betyr i praksis, er at vi i Vesten ikke vil få helt det vi ønsker. Vi vil måtte inngå kompromisser. Og vi kan ikke gjøre det alene. Det globale vest har fremdeles mange av de viktigste maktmidlene i sine hender – økonomisk, teknologisk og militært. Men det har også det globale øst og mange deler av det globale sør. Hvis vi er kloke, kan vi likevel handle strategisk og bli tungen på vektskålen for demokrati, samarbeid og gjensidig velstand.

Spillerne endrer seg, og det samme gjør spillet, og til slutt vil verden igjen finne orden i kaoset. Det store spørsmålet er hvor mye av den nåværende liberale orden som kan bevares, og i hvilken grad rivaliseringen mellom stater med motstridende politiske systemer og snevre nasjonale ambisjoner kan holdes i sjakk innenfor rammen av multilateralt og regionalt samarbeid.

Vestens oppgaver er betydelige og essensielle. Vi må avverge at rivaliseringen mellom USA og Kina fører oss inn i Thukydids felle, motarbeide Russlands trussel mot europeisk sikkerhet, beskytte liberale demokratiske verdier i en tid da disse utfordres, bevare et åpent internasjonalt økonomisk system i en tid med økende geostrategiske spenninger, konfrontere fremvoksende populistisk nasjonalisme i Vesten, samarbeide med øst der det er til gjensidig nytte, og etablere en ny pakt med sør for å ominnrede de internasjonale strukturene og normene som understøtter det hele. Dette er vår sjanse til å påvirke hva slags orden den nye verdensorden vil bli.

Fornemmer du et visst håp i denne utfordringen, er det med rette. Finner kommer kanskje fra «verdens lykkeligste land», men det er mer enn nok pessimisme der ute. Det er et finsk ordtak som lyder: «En pessimist blir aldri skuffet.» Selv er jeg evig optimist og fan av den avdøde svenske epidemiologen Hans Rosling. I sin klassiske bok Factfulness (2018) sammenfatter han det slik: «Det viser seg at verden med alle sine svakheter er i mye bedre stand enn vi skulle tro. Men når vi bekymrer oss for alt hele tiden i stedet for å anta en verdensoppfatning basert på fakta, kan vi miste evnen til å fokusere på de tingene som truer oss mest.» Det er i den samme ånden jeg har skrevet boken.

Gjennom historien har vi mennesker hatt en tendens til å overrasjonalisere fortiden, overdramatisere nåtiden og undervurdere fremtiden. Historien skrives retrospektivt, i rette linjer, men i virkeligheten går det mye mer i sikksakk. Sannheten er at hendelser i fortiden ikke skjedde så rasjonelt som vi tror. Nåtiden er sjelden så dramatisk som den offentlige samtalen vil ha oss til å tro. Og fremtidige endringer vil bli langt mer vidtrekkende enn vi kan forestille oss. I denne boken er det min hensikt å unngå disse tenkningens fallgruver. I stedet vil jeg ta deg med på en reise der jeg prøver å gjøre internasjonal politikk mer begripelig, både før, nå og i fremtiden, og å tilføre en viss orden til en kaotisk verden. Jeg vil fortelle historien om hvordan det kan gjøres.

Min tekstmelding til Lavrov 27. februar 2022 var et fortvilet rop om hjelp, enda jeg visste at det ville falle for døve ører. I vår verden av internasjonale relasjoner kommer du noen ganger ansikt til ansikt med mørket. Du møter folk som er villige til å slakte uskyldige mennesker i jakten på makt og dominans.

Det er derfor vi trenger en verdensorden som følger og respekterer visse regler og prinsipper, gir rom for jakten på legitime interesser, men ikke ser bort fra fundamentale verdier – verdier som sikrer at vi mennesker kan leve sammen her på jorden. Det er derfor vi må forstå de store endringene i maktforhold som skjer nå for tiden, slik at vi kan styre dem i retning den typen verden vi ønsker å leve i.

La oss gå i gang.

